# Amaszisz

### A Wikipédiából, a szabad lexikonból.

Amaszisz (Kr. e. 555 - Kr. e. 525 közt működött) Görög fazekasmester

Az archaikus görög kerámia egyik legeredetibb mestere volt. Nyolc vázán, amelyet készítője szignált, azonos kéztől származó festés van. Ez a festő, akinek -stílusa alapján- közel 100 vázát lehet tulajdonítani, az athéni feketealakos vázafestészet egyik legnagyobb mestere volt. Talán azonos Amaszisz fazekasmesterrel -ami ebben az időben könnyen elképzelhető-, de mivel ez nem bizonyítható, Amaszisz-festő néven emlegetik. Az Amaszisz-festő három jól elkülöníthető korszaka közül az elsőben kisméretű, úgynevezett hasas amforákat és csészéket festett, s mint Kleitiasz hagyományait folytató miniaturista tűnt ki. Második korszakában az oinoché, harmadikban az úgynevezett nyakamfora volt kedvenc vázaformája. Ez utolsó korszakában leginkább Exekiász monumentális, drámai művészetéhez közeledett. Rendkívül biztosan, részletgazdagon rajzolt, stílusa kifinomult, dekoratív. Az etruszk piac számára számos másodrendű vázát is készített, technikai kísérletezései során a vörösalakos díszítésmód elemeihez is eljutott. Főbb művei: Szüretelő szatírok (amfora, Würzburg), Harcos fogadása - Dionüszosz és kísérői (amfora, Berlin), Fonó nők (lékythos, New York).

## [szerkesztés] Források

Művészeti lexikon (Akadémiai kiadó, Budapest, 1965)

A lap eredeti címe "http://hu.wikipedia.org../../../a/m/a/Amaszisz.html"

Kategória: Ókori görög képzőművészek

##### Views

- Szócikk
- Vitalap
- Aktuális változat

##### Keresés